作者:無名氏
標題:雙調・快活年
內容:嫋嫋婷婷似觀音，則少個淨瓶。玉筍輕舒整烏雲，寶髻偏相美。臉兒多風韻，多風韻。款撒金蓮懶抬頭，直恁麼害羞。小小鞋兒四季花頭，纏得尖尖瘦。推把衫扣，把衫扣。眼角眉尖送春情，直恁志誠。款步輕移暗傳情，不能夠相侵近。兩下里成孤令，成孤令。暗想多情不良才，風流般相態，病枕著床幾時和諧。天若知其愛，敢也和天害，和天害。雁字長空點殘雲，絕無個信音。到秋深不想早回程，合寄紙平安信。直恁心腸硬，心腸硬。獨宿孤眠幾時休，心中是有。眼趁上姻緣不能成就，害得厭厭瘦。永夜如何守？如何守？寸祿沾身有賞罰，我其實怕他。損人安己要成家，一個個違王法。天理難容納，不是耍。貪饕賄賂顯榮華，似鏡中看花。浮名浮利不貪他，萬事無牽掛。一筆都勾罷，散誕煞。利名兩字不堅牢，參透也棄了。紫袍不戀戀麻袍，其實心兒好。樂者為之樂，愁較少。